钦定古今图书集成/方舆汇编/边裔典/第068卷 > 唐
## 钦定古今图书集成/方舆汇编/边裔典/第068卷 > 唐

### 高祖武德 年东曹西曹来朝贡中曹以工战闻于中国

按《唐书高祖本纪》，不载。按《西域传》，东曹或曰：率都
沙那苏、对沙那劫布、呾那苏、都识匿，凡四名，居波悉
山之阴，汉贰师城地也。东北距俱战提二百里，北至
石，西至康，东北宁远，皆四百里许。南至吐火罗五百
里，有野叉城。城有巨窟，严以关钥，岁再祭，人向窟立，
中即烟出，先触者死。武德中，与康同入朝，其使曰：“本
国以臣为健儿，闻秦王神武，欲隶麾下。”高祖大悦。〈又〉
按《传》，西曹者，隋时曹也，南接史及波览，治瑟底痕城。
东北越于底城有得悉神祠，国人事之。有金具器，款
其左曰：“汉时天子所赐。”武德中入朝。〈又〉按传。中曹者
居西曹东康之北。王治迦底真城。其人长大工战斗。
按《大唐西域记》。劫布呾那国。〈唐言曹国〉周千四五百里，东
西长，南北狭。土宜风俗，同飒秣建国。从此国西行三
百馀里，至屈霜。〈去声〉伱迦国。

### 高宗永徽四年十一月曹国嗣立新王遣使朝贡

按《唐书高宗本纪》不载。按《册府元龟》云云。

### 元宗天宝元年曹国王遣使入贡

按《唐书元宗本纪》不载。按《西域传》：天宝元年，王哥
逻仆罗遣使者献方物，诏封怀德王。即上言：“祖考以
来，奉天可汗，愿同唐人受调发，佐天子征讨。”

天宝三载七月。西曹国遣使献马及宝。

按《唐书元宗本纪》不载。按《册府元龟》云云。

天宝十一载，东曹王请击大食，不听。

按《唐书元宗本纪》，不载按《西域传》十一载，“东曹王
设阿忽与安王请击黑衣大食，元宗慰之，不听。”
天宝十四载三月，“曹国王设阿忽遣使朝贡。”

按《唐书元宗本纪》不载。按《册府元龟》云云。